V posledných dňoch dochádza k extrémnym lesným požiarom v Kanade. Najskôr na východe, vrátane silného zadymenia na pobreží a veľkých miest, aj New Yorku. Teraz západ bojuje s nekontrolovateľnými požiarmi. No a v lete sa pravdepodobne zase rozhorí v Kalifornii.
Následky sú stále väčšie a každoročne prekonávajú historické rekordy. Ako poisťováka ma zaujíma dopad na poisťovníctvo.
V Kalifornii hovoria poisťovací makléri a agenti o ťažkej dostupnosti poistenia nehnuteľností. Niekoľko veľkých poisťovní už prestalo poskytovať poistenie. Dôvodom je obrovský nárast lesných požiarov v posledných rokoch. Do toho ešte inflácia zvyšuje náklady na obnovu domov. Navyše prísna regulácia znemožnuje poisťovniam zohľadniť tieto zmenené podmienky v tarifoch. Takže ekonomika nepustí - ako riešenia ostáva obmedziť poistenie domov.
No a bez možnosti poistenia nie je možné získať hypotéku a realitný trh sa spomaľuje.
Je to neočakávaný a komplexný dopad klimatickej zmeny.
Podobná situácia je aj v štátoch Florida, Texas a Louisiana, kde ničivé tropické búrky spôsobujú rovnaké problémy pre poisťovne a klientov.
Našťastie je situácia u nás v tejto oblasti pokojnejšia. Ale dobre si pamätáme na nečakané tornádo a povodne.
Vedci nás varujú, že to sa zhorší. Budeme sa musieť naučiť žiť s lesnými požiarmi a inými extrémnymi poveternostnými javmi, pretože ich bude čoraz viac. Finančné produkty a regulácia sa tomu tiež prispôsobia.